Die titel is miskien 'n vraag, miskien 'n opdrag, maar miskien 'n soekende waarheidskreet. Maar dis nommer 3 en ons kom daarby. As en Jy Vermy is daai lewens-/liefdesliedjies met meer betekenisse en speelbeelde waarna jy altyd soek, in of net buite liefde. Melodieuse kitaarrock noem ons dit gewoonlik, en vergelyk dit met grotes soos Valiant, Koos ens, enige iemand wat met 'n smile kan pyn. (Klopjag, Ddisselblom, Die Melktert Kommissie ens ook ...)
Met die stemming nou daar, sonder twyfel, rol die nommers soos Bloubergstrandbranders oor jou bewussyn, koel en soothing, deel van iets groter as wat die oog kan sien. Minder Is Meer is 'n vinger voor die
bors van meeste van ons, 'n aanmaning na beter en hoer (deel teken ...), 'n tarting van die kollektiewe gekanaliseerde metropolitaanse strewe na skaamgeld. Jammer oor die grootwoorde, maar hey. Honderd Maal, in elektroniese kitaar hemel besing ons die herhaling van die rondom
liefdesdroom en meer. Met 'n direkte verwysing na die Goddelike krag, meer as eenkeer, in aanvaarding van die rol. So in Luna se stem op Alone, is daar saamwees, en 'n duidelike melankoliese aandring daarop. Tussenin is daar die liedjies oor meisies, die een Judy met 'n Blohm kitaarklank en Stacey wat ritmies baie aan Boemelaar se droom herinner, en geluk verby is.
Nog vrae aan die uitspansel, nog waarhede in 'n lied. Kabous Verwoed aan die rym in Hoop, 'n uitroep met tjikkelinge tjikkelei note om die diepte daarvan miskien bietjie minder erg te maak.
'n Lekker CD, ernstig, tog saamsing, puntestelsel vir die een (weer), en vir gereelde luisteraars van VFM, draai daai knop so bietjie hientoe en daantoe, maar kry RSA FM op die draadloos, en Bid saam.